મુંબઈ: સુરક્ષા ભિંત બાંધવા માટે લાવવામાં આવેલા પથ્થર, ઈંટ, સિમેન્ટ, માટી સહિતનો સામાન મીઠી નદી પાસે પડી રહ્યો છે. 2012ની સાલથી મુંબઈ મેટ્રોપોલિટન રિજન ડૅવલપમેન્ટ (એમએમઆરડીએ) સુરક્ષા ભિંત બાંધવા માટે નિર્માણ કરેલું રાબિટ એમ જ પડી રહ્યું છે તેને કારણે મીઠી નદીનો કાંઠો સિમેન્ટ કૉંક્રિટનો થઈ ગયો છે. સિમેન્ટ-કૉંક્રિટનો આ ઢગલો અહીંથી હટાવવા બાબતે અનેક વખત સ્થાનિક રહેવાસીઓ દ્વારા માગણી કરવામાં આવી છે, છતાં જાણીજોઈને તેની તરફ દુર્લક્ષ કરવામાં આવી રહ્યું છે. સુધરાઈ અને એમએમઆરડીએ એકબીજા પર આ કામની જવાબદારી થોપી રહ્યા છે.